CELEX: 52021PC0145
Language: ga
Date: 2021-03-26
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Chomhchoiste um Tháirgí Orgánacha arna bhunú leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha a mhéid a bhaineann le glacadh a rialacha nós imeachta féin

AN COIMISIÚN EORPACH
            An Bhruiséil,26.3.2021
            COM(2021) 145 final
            2021/0072(NLE)
            Togra le haghaidh
            CINNEADH ÓN gCOMHAIRLE 
            maidir leis an seasamh atá le glacadh thar ceann an Aontais Eorpaigh sa Chomhchoiste um Tháirgí Orgánacha arna bhunú leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha a mhéid a bhaineann le glacadh a rialacha nós imeachta féin
            
               
         
         
            
               MEABHRÁN MÍNIÚCHÁIN
            
            
            
               1.ÁBHAR AN TOGRA
            
            
               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhchoiste um Tháirgí Orgánacha (‘an Comhchoiste’) arna chur ar bun leis an gComhaontú idir an tAontas Eorpach, de pháirt, agus Poblacht na Sile, den pháirt eile, i ndáil lena Rialacha Nós Imeachta (‘Rialacha Nós Imeachta’) atá beartaithe a ghlacadh. 
            
            
               2.COMHTHÉACS AN TOGRA 
            
            
               2.1 An Comhaontú idir an tAontas Eorpach agus Poblacht na Sile maidir le trádáil i dtáirgí orgánacha
            
            
               
                  Leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha, cuirtear an Comhchoiste ar bun.
               
               
                  Leis an ngníomh seo, bunaítear rialacha nós imeachta an choiste sin. Agus rialacha cothroma soiléire i bhfeidhm, cuideoidh sin le plé rathúil ag Comhchoiste AE-na Sile um Tháirgí Orgánacha.
               
            
            
               •Comhsheasmhacht le forálacha beartais atá sa réimse beartais cheana
            
            
               
                  Seo é an chéad uair a bunaíodh Comhchoiste idir páirtithe trádála i dtáirgí orgánacha; gnáthchleachtas atá ann, áfach, i gcomhaontuithe trádála idirnáisiúnta eile. Is é an Comhaontú idir an tAontas Eorpach agus an tSile an chéad chomhaontú idirnáisiúnta a síníodh maidir le trádáil i dtáirgí orgánacha.
               
            
            
               •Comhsheasmhacht le beartais eile de chuid an Aontais
            
            
               3.BUNÚS DLÍ, COIMHDEACHT AGUS COMHRÉIREACHT
            
            
               4.•Bunús dlí
            
            
               I gcomhréir le Cinneadh (AE) 2017/436 ón gComhairle
                  1
               , síníodh an Comhaontú an 27 Aibreán 2017, agus i gcomhréir le Cinneadh (AE) 2017/2307 ón gComhairle
                  2
                maidir leis an gComhaontú a thabhairt i gcrích, formheasadh an Comhaontú agus tháinig sé i bhfeidhm an 1 Eanáir 2018
                  3
               . 
            
            
               4.1.Bunús dlí don nós imeachta
            
            
               4.1.1.Prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear i gcoincheap ‘na ngníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear ann freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh
                  4
               ’.
            
            
               4.1.2.Cur i bhfeidhm maidir leis an gcás seo
            
         
         
            
               Is comhlacht é an Comhchoiste a cuireadh ar bun le comhaontú, eadhon an Comhaontú idir an tAontas Eorpach agus Poblacht na Sile maidir le trádáil i dtáirgí orgánacha.
            
            
               An gníomh a iarrtar ar an gComhchoiste a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ceangailteach faoin dlí idirnáisiúnta i gcomhréir le hAirteagal 8 den Chomhaontú idir an tAontas Eorpach agus Poblacht na Sile maidir le trádáil i dtáirgí orgánacha.
            
            
               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.
            
            
               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, mar atá an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Cur i bhfeidhm maidir leis an gcás seo
            
            
               Saothraítear cuspóirí leis an ngníomh atá beartaithe agus tá comhpháirteanna éagsúla ann a bhaineann leis an gcomhbheartas tráchtála. Tá eilimintí an ghnímh atá beartaithe i ndlúthnasc doscartha le chéile gan ceann amháin acu a bheith tánaisteach maidir leis an gceann eile.
            
            
               Dá bhrí sin, tá na forálacha seo a leanas i mbunús dlí substainteach an chinnidh atá beartaithe: Airteagal 207 den Chonradh ar Fheidhmiú an Aontais Eorpaigh.
            
            
               4.3.Conclúid
            
            
               Ba cheart Airteagal 207 i gcomhar le hAirteagal 218(9) CFAE a bheith ina mbunús dlí don chinneadh atá beartaithe.
            
            
               5.FOILSIÚ AN GHNÍMH ATÁ BEARTAITHE
            
            
               Neamhbhainteach.
            
            
            
               2021/0072 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Chomhchoiste um Tháirgí Orgánacha arna bhunú leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha a mhéid a bhaineann le glacadh a rialacha nós imeachta féin
            
            
               TÁ COMHAIRLE AN AONTAIS EORPAIGH,
            
         
         
            
               Ag féachaint don Chonradh ar Fheidhmiú an Aontais Eorpaigh, agus go háirithe don chéad fhomhír d’Airteagal 207(4), i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Thug an tAontas an Comhaontú idir an tAontas Eorpach agus Poblacht na Sile maidir le trádáil i dtáirgí orgánacha (‘an Comhaontú’) i gcrích le Cinneadh (AE) 2017/2307
                  5
                ón gComhairle agus tháinig sé i bhfeidhm an 1 Eanáir 2018.
            
            
               (2)Le hAirteagal 8 den Chomhaontú, bunaítear Comhchoiste um Tháirgí Orgánacha (‘an Comhchoiste’) chun an Comhaontú a bhainistiú agus chun cinntí a dhéanamh maidir lena chur chun feidhme agus a dhea‑fheidhmiú.
            
            
               (3)De bhun Airteagal 8.5 den Chomhaontú, glacfaidh an Comhchoiste a chuid rialacha nós imeachta féin.
            
            
               (4)Chun cur chun feidhme cuí an Chomhaontaithe a áirithiú, ba cheart rialacha nós imeachta an Chomhchoiste a ghlacadh.
            
            
               (5)Is iomchuí an seasamh atá le glacadh thar ceann an Aontais sa Chomhchoiste a bhunú a mhéid a bhaineann lena rialacha nós imeachta, ós rud é go mbeidh na rialacha sin ina gceangal ar an Aontas,
            
            
               TAR ÉIS AN CINNEADH SEO A GHLACADH: 
            
            
               Airteagal 1
            
            
               An seasamh atá le glacadh thar ceann an Aontais sa Chomhchoiste um Tháirgí Orgánacha arna bhunú leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha a mhéid a bhaineann lena rialacha nós imeachta féin a ghlacadh, beidh sé bunaithe ar an Dréachtchinneadh ón gComhchoiste sin de réir na hIarscríbhinne a ghabhann leis an gCinneadh seo.
            
            
               Airteagal 2
            
            
               Dírítear an Cinneadh seo chuig an gCoimisiún.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
               
                     
               
            
         
         
            
                  
                     (1)
                  
                        IO L 67, 14.3.2017, lch. 33.
               
               
                  
                     (2)
                  
                        IO L 331, 14.12.2017, lch. 1.
               
               
                  
                     (3)
                  
                        IO L 331, 14.12.2017, lch 4.
               
               
                  
                     (4)
                  
                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64
               
               
                  
                     (5)
                  
                        Cinneadh (AE) 2017/2307 ón gComhairle an 9 Deireadh Fómhair 2017 maidir le tabhairt i gcrích an Chomhaontaithe idir an tAontas Eorpach agus Poblacht na Sile maidir le trádáil i dtáirgí orgánacha (IO L 331,              14.12.2017, lch. 1).
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,26.3.2021
            COM(2021) 145 final
            IARSCRÍBHINN 
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Chomhchoiste um Tháirgí Orgánacha arna bhunú leis an gComhaontú idir an tAontas Eorpach agus Poblacht na Sile maidir le trádáil i dtáirgí orgánacha a mhéid a bhaineann le glacadh a rialacha nós imeachta féin
            
               
         
         
            
               Iarscríbhinn
            
            
               CINNEADH Uimh. 1 ón gComhchoiste um Tháirgí Orgánacha 
            
            
               an ... 2021
            
            
               maidir lena rialacha nós imeachta a ghlacadh
            
            
               AN COMHCHOISTE UM THÁIRGÍ ORGÁNACHA,
            
            
               Ag féachaint don Chomhaontú idir an tAontas Eorpach agus Poblacht na Sile maidir le trádáil i dtáirgí orgánacha
                  1
                (‘an Comhaontú’), agus go háirithe Airteagal 8 de,
            
            
               De bharr an mhéid seo a leanas:
            
            
               (1)De bhun Airteagal 8.5 den Chomhaontú, glacfaidh an Comhchoiste um Tháirgí Orgánacha a chuid rialacha nós imeachta féin.
            
            
               (2)Dá bhrí sin, ba cheart na rialacha nós imeachta a ghlacadh,
            
            
            
               TAR ÉIS AN CINNEADH SEO A GHLACADH:
            
            
            
               RIALACHA NÓS IMEACHTA AN CHOMHCHOISTE UM THÁIRGÍ ORGÁNACHA
            
            
               Airteagal 1
            
            
               Comhdhéanamh agus Cathaoirleach
            
            
            
               1.An Comhchoiste Um Tháirgí Orgánacha (‘an Comhchoiste’) arna bhunú de bhun Airteagal 8 den Chomhaontú idir an tAontas Eorpach (‘AE’) agus Poblacht na Sile (‘an tSile’), comhlíonfaidh sé a dhualgais dá bhforáiltear in Airteagal 8.3 den Chomhaontú.
            
            
               2.Beidh ionadaithe ar AE agus an tSile ina gcomhchathaoirligh ar an gComhchoiste.
            
            
               3.Féadfaidh gach comhchathaoirleach feidhmeanna uile an chomhchathaoirligh nó aon cheann díobh a tharmligean chuig ionadaí ainmnithe, agus ar an dóigh sin, beidh an fheidhm chéanna ag na tagairtí uile don chomhchathaoirleach anseo feasta maidir leis an ionadaí ainmnithe.
            
         
         
            
               4.Ainmneoidh gach comhchathaoirleach duine a bheidh ina theagmhálaí maidir leis na hábhair uile a bhaineann leis an gComhchoiste. Beidh na teagmhálaithe arna n‑ainmniú ag na comhchathaoirligh freagrach go comhpháirteach as dualgais rúnaíochta an chomhchoiste.
            
            
               Airteagal 2
            
            
               Cruinnithe
            
            
               Tiocfaidh an Comhchoiste le chéile uair sa bhliain, is é sin go fisiciúil san Aontas Eorpach agus sa tSile ar bhonn idirmhalartach, nó go leictreonach trí bhíthin físchomhdhála nó teileachomhdhála. Déanfaidh na Páirtithe an áit agus an bealach a chomhaontú go frithpháirteach tráth nach déanaí ná 90 lá tar éis a iarrtha ag ceachtar Páirtí.
            
            
               Airteagal 3
            
            
               An Rúnaíocht
            
            
               Gníomhóidh oifigeach de chuid an Choimisiúin Eorpaigh agus oifigeach de chuid rúnaíocht Chaidreamh Eacnamaíoch Idirnáisiúnta na Sile go comhpháirteach mar rúnaíochtaí an Chomhchoiste.
            
            
               Airteagal 4
            
            
               Comhfhreagras
            
            
               1.Seolfar cóip den chomhfhreagras uile a bhaineann leis an gComhchoiste chuig an dá rúnaíocht.
            
            
               2.Féadfaidh an comhfhreagras a bheith in aon fhoirm scríofa, lena n‑áirítear i bhfoirm ríomhphoist.
            
            
               Airteagal 5
            
            
               Clár oibre na gcruinnithe
            
            
               1.Dréachtóidh rúnaíochtaí an Chomhchoiste dréachtchlár oibre roimh gach cruinniú. Áireofar sa dréachtchlár oibre aon ítim a chumhdaítear le hAirteagal 8.3 den Chomhaontú. Seolfar an dréachtchlár oibre chuig na comhchathaoirligh tráth nach déanaí ná 20 lá oibre roimh thús an chruinnithe.
            
            
               2.Scaipfear clár oibre críochnaitheach ar na comhchathaoirligh ar a laghad 5 lá oibre roimh thús an chruinnithe.
            
            
               3.Glacfaidh na comhchathaoirligh an clár oibre trí chomhaontú comhpháirteach ag tús gach cruinniú. Féadfar aon ítim eile seachas na hítimí atá ar an gclár oibre a chur leis an gclár oibre, má chomhaontaíonn na comhchathaoirligh amhlaidh.
            
            
               Airteagal 6
            
            
               Modhnú ar Iarscríbhinn I nó Iarscríbhinn II a ghabhann leis an gComhaontú
            
            
               1.Maidir le liosta na dtáirgí in Iarscríbhinn I nó Iarscríbhinn II a ghabhann leis an gComhaontú, féadfaidh ceachtar Páirtí a iarraidh táirgí a chur leis an liosta, a bhaint den liosta nó an liosta táirgí a thabhairt cothrom le dáta.
            
            
               2.Seolfar an iarraidh chuig na comhchathaoirligh ar a laghad 10 lá oibre roimh thús an chruinnithe.
            
         
         
            
               3.Áireofar san iarraidh sainchomhad iomlán ina mbeidh na príomhargóintí maidir le táirgí a chur leis an liosta, a bhaint den liosta nó na táirgí ar an liosta a thabhairt cothrom le dáta.
            
            
               4.Déanfaidh ceachtar Páirtí scrúdú ar iarraidh an Pháirtí eile faoi réir a gcuid ceanglas agus nósanna imeachta dlí is infheidhme féin.
            
            
               Airteagal 7
            
            
               Cinntí agus Moltaí
            
            
               1.Féadfaidh an Comhchoiste moltaí a dhéanamh agus cinntí a ghlacadh de chomhthoil dá bhforáiltear in Airteagal 8.5 den Chomhaontú.
            
            
               2.Glacfaidh an Comhchoiste Cinneadh chun Iarscríbhinn I nó Iarscríbhinn II a ghabhann leis an gComhaontú a mhodhnú i gcomhréir le hAirteagal 8(3)(b) i gcás ina n‑aithníonn an Páirtí eile an choibhéis.
            
            
               3.Maidir le moltaí an Chomhchoiste chun an Comhaontú a athbhreithniú i gcomhréir le hAirteagal 11.2 den Chomhaontú, díreofar na moltaí sin chuig na Páirtithe agus beidh sínithe na gcomhchathaoirleach orthu.
            
            
               Airteagal 8
            
            
               Miontuairiscí
            
            
               1.Dréachtóidh rúnaíochtaí an Chomhchoiste dréacht-mhiontuairiscí ar gach cruinniú laistigh de 30 lá ó dheireadh an chruinnithe. Sna dréacht-mhiontuairiscí, luafar na moltaí agus/nó na cinntí a dhéanfar agus déanfar nóta d’aon chonclúid eile ar a dtiocfar.
            
            
               2.Formheasfaidh an dá Pháirtí na miontuairiscí i scríbhinn laistigh de 60 lá ó dháta an chruinnithe nó faoi dháta ar bith eile a chomhaontóidh ag na Páirtithe. Nuair a bheidh siad formheasta, síneoidh na comhchathaoirligh dhá chóip bhunaidh. Coimeádfaidh gach comhchathaoirleach cóip bhunaidh de na miontuairiscí.
            
            
               Airteagal 9
            
            
               Costais
            
            
               1.Seasfaidh gach Páirtí na costais a thabhóidh sé de thoradh ar é a bheith rannpháirteach i gcruinnithe an Chomhchoiste.
            
            
               2.Is é an Páirtí a mbeidh an cruinniú á óstáil aige a íocfaidh as caiteachas a bhaineann le heagrú cruinnithe agus atáirgeadh doiciméad.
            
            
               Airteagal 10
            
            
               Poiblíocht agus Rúndacht
            
            
               1.Beidh pléití an Chomhchoiste faoi rún.
            
            
               2.Mura gcinnfidh na comhchathaoirligh a mhalairt, ní bheidh cruinnithe an Chomhchoiste poiblí.
            
            
               3.Nuair a chuirfidh Páirtí faisnéis isteach, ar faisnéis í a mheastar ina leith go bhfuil sí faoi rún faoina chuid dlíthe féin, caithfidh an Páirtí eile leis an bhfaisnéis sin amhail agus go bhfuil sí faoi rún dá bhforáiltear in Airteagal 10 den Chomhaontú.
            
         
         
            
               4.Féadfaidh gach Páirtí cinneadh a dhéanamh maidir le cinntí agus moltaí an Chomhchoiste a fhoilsiú ina fhoilseachán oifigiúil féin.
            
         
         
            
                  
                     (1)
                  
                        IO L 331, 14.12.2017, lch. 4.